**Rámcová dohoda**

**o servisnej podpore a prispôsobení softvérovej aplikácie subsystému Ekonomický informačný systém Komplexného informačného systému VšZP na báze SAP ERP**

uzatvorená v súlade s § 269 ods. 2 Obchodného zákonníka ako výsledok verejného obstarávania

**Článok 1**

**Zmluvné strany**

Objednávateľ: Všeobecná zdravotná poisťovňa, a.s.

Sídlo: Panónska cesta 2, 851 04 Bratislava – mestská časť Petržalka

Zastúpená: Ing. Richard Strapko, predseda predstavenstva

Ing. Ľubomír Kováčik, člen predstavenstva

Bankové spojenie: Štátna pokladnica

Číslo účtu (IBAN): SK47 8180 0000 0070 0018 2424

IČO: 35 937 874

DIČ: 2022027040

IČ DPH: SK 2022027040

Spoločnosť je zapísaná v Obchodnom registri Okresného súdu Bratislava I, odd. Sa, vložka č. 3602/B

(ďalej len „objednávateľ“)

a

Poskytovateľ: ...........................

Sídlo: ...........................

Zastúpený: ...........................

...........................

Bankové spojenie: ...........................

Číslo účtu (IBAN): ...........................

IČO: ...........................

DIČ: ...........................

IČ DPH: ...........................

Spoločnosť je zapísaná v Obchodnom registri Okresného súdu .............................................................

(ďalej len „poskytovateľ“)

(objednávateľ a poskytovateľ spolu ďalej len „Zmluvné strany“)

uzatvárajú v súlade s § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) ako výsledok verejného obstarávania túto zmluvu o servisnej podpore a prispôsobení softvérovej aplikácie subsystému Ekonomický informačný systém Komplexného informačného systému VšZP na báze SAP ERP (ďalej len „Zmluva“).

**Článok 2**

**Predmet zmluvy**

* 1. Predmetom tejto Zmluvy je záväzok poskytovateľa poskytovať v prospech objednávateľa za podmienok tejto Zmluvy nasledovné činnosti:
     1. **servisná podpora** pre zabezpečenie bezporuchovej prevádzky softwarovej aplikácie na základe reálnych výkonov poskytovateľa evidovaných v elektronickom tiketovacom nástroji v danom kalendárnom mesiaci, pričom pre účely tejto zmluvy sa softvérovou aplikáciou rozumie subsystém Ekonomický informačný systém Komplexného informačného systému objednávateľa na báze SAP ERP, 200 licencií SAP Business Suite Professional User a 2500 licencií HR Payroll Processing v rozsahu modulov: Fl, HR, FI-AA, MM, SD, PSM, CO, CO-PA, BW, BC a jeho rozhranie na subsystém Zdravotnícky poisťovací systém Komplexného informačného systému objednávateľa a dochádzkový systém (iCard) (ďalej len „SW aplikácia“), pri riešení vzniknutých incidentov pri prevádzke SW aplikácie a vád SW aplikácie buď formou zodpovedania otázok - telefonické poradenstvo (hotline) alebo vo forme servisného zásahu prostredníctvom vzdialeného prístupu, resp. osobne v mieste plnenia - servisný zásah údržby, konzultácie pri riešení incidentov a problémov, identifikácia, hľadanie riešenia pri odstraňovaní nefunkčností.

V rámci servisnej podpory SW aplikácie budú prostredníctvom konzultanta na diaľku alebo na mieste plnenia podľa požiadaviek objednávateľa vykonávané podporné činnosti:

* + - 1. prispôsobenie (customizácia) SW aplikácie, najmä za účelom zabezpečenia bezporuchovej prevádzky SW aplikácie;
      2. údržba existujúcich (zákazníckych) rozšírení;
      3. podpora pri závierkových prácach;
      4. administrácia IS, (ako sú servisné zásahy, technická podpora);
      5. zabezpečenie prístupu k technickej podpore cez webportál pre implementáciu korekčných SAP-notes, patchov, a evidencie bug-ov, zabezpečenie možnosti zakladať a eskalovať Service Request;
      6. konzultácie a školenia podľa požiadaviek objednávateľa.

Súčasťou servisnej podpory sú aj práce súvisiace s prevzatím služby a súčinnosť pri odovzdaní služby pri zmene poskytovateľa po ukončení tejto Zmluvy, udržiavanie elektronickej dokumentácie aktuálneho stavu systému a odovzdanie tejto dokumentácie objednávateľovi.

* + 1. **prispôsobenie a zmena** SW aplikácie, konzultačné, programátorské a expertné služby súvisiace s využívaním SW aplikácie na základe jednotlivých objednávok, vykonávané prostredníctvom konzultanta na diaľku alebo na mieste plnenia najmä vo forme:
       1. riešenia nových (zmenových) požiadaviek (analýzy požiadavky a vypracovania návrhu riešenia a technickej špecifikácie, testovanie až po podporu pri nasadení do produkcie);
       2. riešenia požiadaviek vychádzajúcich z integrácií na ostatné systémy v rámci komplexného informačného systému;
       3. konzultácie a školenia podľa požiadaviek objednávateľa.

Súčasťou prispôsobenia a zmeny sú aj práce súvisiace s prevzatím služby a súčinnosť pri odovzdaní služby pri zmene poskytovateľa po ukončení tejto Zmluvy, udržiavanie elektronickej dokumentácie aktuálneho stavu systému a odovzdanie tejto dokumentácie objednávateľovi.

(Spolu ďalej len „predmet zmluvy“)

* 1. Objednávateľ sa zaväzuje prevziať poskytnuté služby v prípade, že sú poskytnuté v súlade so znením Zmluvy v stanovenom termíne a zaplatiť poskytovateľovi cenu za podmienok určených v tejto Zmluve.

**Článok 3**

**Miesto plnenia**

* 1. Miestom plnenia predmetu Zmluvy sú pracoviská objednávateľa v rámci SR.
  2. Objednávateľ si vyhradzuje právo v prípade potreby, resp. zmeny určiť aj ďalšie miesta plnenia v rámci SR.

**Článok 4**

**Spôsob plnenia predmetu zmluvy**

* 1. Plnenie predmetu zmluvy **servisná podpora** - podľa čl. 2 bodu 2.1.1 tejto Zmluvy bude realizované priebežne počas trvania tejto Zmluvy nasledovne:
     1. Poskytovateľ je povinný zabezpečiť pre objednávateľa elektronický tiketovací nástroj, ktorý bude slúžiť na evidenciu požiadaviek objednávateľa na plnenie zmluvy v zmysle čl. 2 bodu 2.1.1 tejto Zmluvy.
     2. Servisná podpora je poskytovaná na základe požiadaviek objednávateľa zaznamenaných v elektronickom tiketovacom nástroji. V prípade nedostupnosti elektronického tiketovacieho nástroja je možné oznámiť požiadavku o vzniku incidentu telefonicky na kontaktnú osobu poskytovateľa uvedenú v Prílohe č. 1 tejto Zmluvy.
     3. Plnenie predmetu zmluvy podľa čl. 2 bodu 2.1.1 tejto Zmluvy preukáže poskytovateľ formou výpisu reálnych výkonov za kalendárny mesiac zaznamenaných v tiketovacom nástroji predložených kontaktnej osobe objednávateľa. Výpis reálnych výkonov za kalendárny mesiac zaznamenaných v tiketovacom nástroji musí obsahovať:
        1. zoznam nahlásených požiadaviek na servisnú podporu a incidentov objednávateľom;
        2. dátum a čas doručenia požiadavky o vzniku incidentov;
        3. reakčnú dobu a dobu riešenia;
        4. v prípade požiadaviek na servisnú podporu dátum a rozsah vykonaných prác;
        5. počet človekohodín vykonaných poskytovateľom.
     4. Poskytovateľ bude výpis reálnych výkonov za kalendárny mesiac zaznamenaných v tiketovacom nástroji predkladať kontaktnej osobe objednávateľa uvedenej v Prílohe č. 1 Zmluvy najneskôr do piateho pracovného dňa nasledujúceho mesiaca za predchádzajúci mesiac. Po odsúhlasení výpisu reálnych výkonov za príslušný kalendárny mesiac kontaktnými osobami oboch zmluvných strán je poskytovateľ oprávnený vystaviť faktúru za príslušný kalendárny mesiac. Výpis reálnych výkonov za kalendárny mesiac zaznamenaných v tiketovacom nástroji bude tvoriť podklad k fakturácii za daný kalendárny mesiac.
     5. Na účely plnenia predmetu tejto Zmluvy incidenty, t.j. akékoľvek neštandardné správanie sa SW aplikácie, rozdeľujeme do troch kategórií:
        1. Incident kategórie A - dodaná SW aplikácia nie je použiteľná vo svojich základných funkciách, alebo sa vyskytuje kritická funkčná vada znemožňujúca jej činnosť;
        2. Incident kategórie B - funkčnosť SW aplikácie je vo svojich funkciách znížená tak, že tento stav obmedzuje alebo ohrozuje bežnú prevádzku objednávateľa;
        3. Incident kategórie C - ostatné drobné incidenty, ktoré nespadajú do kategórie incidentov A a B.
     6. Pod servisnou podporou SW aplikácie sa rozumie súhrn informácií, rád, činností a konzultácií, poskytnutých poskytovateľom objednávateľovi v rôznej forme, s cieľom vyriešiť vzniknutý problém - incident v SW aplikácií, alebo v spracovávaných údajoch. Konzultácie pri riešení incidentov a problémov, identifikácia, hľadanie riešenia pri odstraňovaní chýb sú poskytované bez limitu. V rámci plnenia predmetu zmluvy podľa čl. 2 bodu 2.1.1 Zmluvy je poskytovateľ povinný poskytovať objednávateľovi servisnú podporu SW aplikácie nasledovne:
        1. V prípade vzniku incidentov SW aplikácie, ktoré zabraňujú jej normálnej funkčnej prevádzke, sa poskytovateľ zaväzuje poskytovať objednávateľovi v čase od 8:00 - 17:00 hod. počas pracovných dní pomoc pri riešení vzniknutých incidentoch SW aplikácie buď vo forme zodpovedania otázok objednávateľa - telefonické poradenstvo alebo vo forme servisného zásahu prostredníctvom vzdialeného prístupu, resp. v mieste plnenia - servisný zásah údržby. Predpokladom poskytovania služieb technickej podpory SW aplikácie je požiadavka objednávateľa zadaná do elektronického tiketovacieho nástroja. Všetky otázky ohľadne servisnej podpory SW aplikácie je potrebné zadávať do elektronického tiketovacieho nástroja a v prípade dočasnej nefunkčnosti objednávateľ môže oznámiť vznik problému a potrebu technickej podpory operatívne emailom alebo telefonicky na jeho kontaktnú osobu uvedenú v Prílohe č. 1 Zmluvy. Poskytovateľ je povinný obratom elektronicky potvrdiť objednávateľovi prijatie požiadavky o vzniku incidentu. V prípade, že nie je možné prijatie potvrdiť elektronicky, poskytovateľ emailom alebo telefonicky potvrdí kontaktnej osobe objednávateľa uvedenej v Prílohe č. 1 Zmluvy prijatie požiadavky o vzniku incidentu. Následne po sfunkčnení elektronického tiketovacieho nástroja bude požiadavka poskytovateľom zaznamenaná do elektronického tiketovacieho nástroja. V prípade, ak poskytovateľ nepotvrdí prijatie požiadavky vyššie uvedenou formou do 24 hodín, má sa za to, že požiadavka je doručená uplynutím tejto lehoty, t.j. 24 hodín od jej nahlásenia objednávateľom.
        2. V prípade riadneho nahlásenia incidentu SW aplikácie poskytovateľovi, ak ide o incident kategórie A, je poskytovateľ povinný prostredníctvom kvalifikovaného personálu začať proces riešenia incidentu bez zbytočného odkladu, najneskôr do 8 pracovných hodín (response time) od doručenia požiadavky o vzniku incidentu a odstrániť definovaný incident najneskôr do 24 hodín od doručenia požiadavky o vzniku incidentu.
        3. V prípade incidentu kategórie B, poskytovateľ začne proces riešenia incidentu najneskôr nasledujúci pracovný deň od doručenia požiadavky o incidente a odstráni definovaný incident najneskôr do 3 pracovných dní od doručenia požiadavky o vzniku incidentu..
        4. V prípade incidentu kategórie C, poskytovateľ začne proces riešenia incidentu najneskôr do 5 pracovných dní od doručenia požiadavky o vzniku incidentu a odstráni definovaný incident v nasledujúcej plánovanej aktualizácii SW aplikácie.
        5. Ak je na základe definovania incidentu nevyhnutný zásah kvalifikovaného personálu, je poskytovateľ povinný zabezpečiť jeho vyslanie na miesto plnenia.
        6. Telefonické poradenstvo pri riešení incidentov zahŕňa:
           1. telefonické poradenstvo, konzultácie pri riešení incidentov a problémov, identifikácia, hľadanie riešenia pri odstraňovaní incidentov;
           2. poradenstvo v otázkach, ktoré sa môžu vyskytovať pri používaní SW aplikácie, ktoré nie je možné vyriešiť pomocou prevádzkovej dokumentácie.
     7. V rámci plnenia predmetu zmluvy podľa čl. 2 bodu 2.1.1 Zmluvy je poskytovateľ povinný poskytovať objednávateľovi podporu vykonávanú prostredníctvom konzultanta na diaľku alebo na mieste plnenia, podľa požiadavky objednávateľa.
     8. Školenia a konzultácie podľa čl.2 bodu 2.1.1 Zmluvy poskytovateľ poskytuje na základe požiadavky objednávateľa v elektronickom tiketovacom nástroji. Poskytovanie školení a konzultácií v zmysle tohto bodu pozostáva z objasňovania, upresňovania a riešenia otázok súvisiacich s funkcionalitou SW aplikácie.
  2. Plnenie predmetu zmluvy **prispôsobenie a zmena** - podľa čl.2 bodu 2.1.2 tejto Zmluvy bude realizované nasledovne:
     1. Poskytovateľ je povinný zabezpečiť pre objednávateľa elektronický tiketovací nástroj, ktorý bude slúžiť na evidenciu požiadaviek objednávateľa na plnenie zmluvy v zmysle čl. 2 bodu 2.1.2 Zmluvy.
     2. Objednávateľ môže kedykoľvek počas platnosti tejto Zmluvy požiadať o prispôsobenie (customizáciu), resp. rekonfiguráciu dodanej SW aplikácie, a to formou požiadavky na zmenu SW aplikácie zaevidovanou oprávnenou osobou objednávateľa uvedenou v Prílohe č. 1 tejto Zmluvy do elektronického tiketovacieho nástroja. Požiadavka bude podkladom pre vypracovanie štúdie vykonateľnosti, na základe ktorej bude vytvorená objednávka na dodanie zmeny.
     3. Ku každej doručenej požiadavke na zmenu SW aplikácie vypracuje poskytovateľ na vlastné náklady najneskôr do 5 pracovných dní (ak sa osoby oprávnené za objednávateľa a poskytovateľa nedohodnú inak) od jej doručenia štúdiu vykonateľnosti zmeny SW aplikácie, v ktorej uvedie:
        1. či navrhované prispôsobenie SW aplikácie považuje za realizovateľné,
        2. popis navrhovaného riešenia,
        3. predpokladané dopady na SW a informačné systémy tretích strán, s ktorými SW aplikácia komunikuje a potrebné úpravy na strane dotknutých systémov,
        4. navrhovaný spôsob a podmienky akceptácie riešenia,
        5. navrhované varianty zmeny SW aplikácie, pokiaľ také variantné riešenie existuje a je relevantné,
        6. definovanie požadovanej súčinnosti objednávateľa,
        7. termín realizácie zmeny SW aplikácie,
        8. navrhovaný rozsah prác ohodnotený v človekohodinách potrebných pre realizáciu zmeny SW aplikácie,
        9. predpokladané technické dopady na SW aplikáciu (nárast DB, zaplnenie File System, Performance,...),
        10. požiadavky na oprávnenia do SW aplikácie nad rámec štandardných prístupov (v prípade inštalácii, migrácii...)
     4. Pre vypracovanie štúdie vykonateľnosti objednávateľ poskytne poskytovateľovi súčinnosť nevyhnutnú na jej vypracovanie.
     5. Oprávnená osoba za objednávateľa má právo požiadať o spresnenie štúdie vykonateľnosti zmeny SW aplikácie, pokiaľ stanovisko a návrh riešenia poskytovateľa nie je špecifikované jednoznačne, alebo nepokrýva všetky súvislosti riešenia. Poskytovateľ je povinný vykonať spresnenie najneskôr do 3 pracovných dní od doručenia požiadania o spresnenie štúdie vykonateľnosti zmeny SW aplikácie.
     6. Objednávateľ sa na základe štúdie vykonateľnosti zmeny SW aplikácie rozhodne pre vystavenie alebo nevystavenie objednávky na dodanie zmeny. Objednávateľ nie je povinný vystaviť objednávku na dodanie zmeny.
     7. V prípade vystavenia objednávky na dodanie zmeny je poskytovateľ povinný realizovať prispôsobenie a zmenu SW aplikácie, konzultačné, školiace a programátorské a expertné služby súvisiace s využívaním SW aplikácie podľa požiadaviek objednávateľa. Dohodnutý a oboma zmluvnými stranami schválený rozsah prác ohodnotený v človekohodinách potrebný pre realizáciu zmeny SW aplikácie je pre obe zmluvné strany záväzný.
     8. Pri akejkoľvek zmene SW aplikácie, alebo jej časti je poskytovateľ povinný doplniť a aktualizovať všetku relevantnú dokumentáciu, vrátane používateľskej a technickej dokumentácie (formou aktualizácie dotknutých častí dokumentácie). Zmenená a doplnená dokumentácia bude nevyhnutnou súčasťou odovzdania zmeny SW aplikácie do prevádzky.
     9. Pri zmenách SW aplikácie, vykonávaných poskytovateľom, je poskytovateľ povinný zabezpečiť všetky potrebné relevantné školenia používateľov a správcov SW aplikácie, v rámci rozsahu konkrétnej zmeny SW aplikácie. Rozsah školení bude určený v štúdii vykonateľnosti pre príslušnú zmenu SW aplikácie.
     10. Akceptačné testy budú vykonané na testovacom prostredí podľa špecifikácie schválenej osobami oprávnenými za obe zmluvné strany uvedenými v Prílohe č. 1 Zmluvy. Ak sa pri akceptačnom teste vyskytnú vady, po odstránení týchto vád sa vykoná opakovaný test akceptácie.
     11. Ak sa pri akceptačnom teste nevyskytnú vady, bude sa považovať zmena SW aplikácie pripravená na odovzdanie objednávateľovi. Následne objednávateľ nainštaluje podľa inštalačných pokynov poskytovateľa zmenu SW aplikácie do produkčného prostredia a vystaví preberací protokol o prevzatí zmeny SW aplikácie do prevádzky. Podmienkou akceptácie pri prevzatí zmien SW aplikácie do prevádzky bude splnenie náležitostí špecifikovaných v objednávke a štúdii vykonateľnosti a odovzdanie aktualizovanej dokumentácie SW aplikácie. Protokol o prevzatí zmeny SW aplikácie do prevádzky podpíšu oprávnené osoby za obe zmluvné strany uvedené v Prílohe č. 1 Zmluvy. Na základe protokolu o prevzatí aplikácie do prevádzky bude poskytovateľ oprávnený vystaviť objednávateľovi faktúru.
     12. Poskytovanie školení a konzultácií podľa čl.2 bodu 2.1.2 Zmluvy poskytovateľ poskytuje na základe objednávky podľa pokynov objednávateľa. Poskytovanie školení a konzultácií podľa tohto bodu bude ukončené protokolom o absolvovaní školení, ktorý podpíšu oprávnené osoby za obe zmluvné strany uvedené v Prílohe č. 1 Zmluvy. Na základe protokolu o absolvovaní školení bude poskytovateľ oprávnený vystaviť objednávateľovi faktúru.
  3. Súčasťou plnenia predmetu zmluvy podľa čl. 2 bodu 2.1.1 a bodu 2.1.2 sú aj práce súvisiace s prevzatím služieb poskytovaných na základe tejto Zmluvy, súčinnosť pri odovzdaní služieb poskytovaných na základe tejto Zmluvy pri zmene poskytovateľa po ukončení tejto Zmluvy a udržiavanie elektronickej dokumentácie aktuálneho stavu systému, odovzdanie tejto dokumentácie objednávateľovi a zabezpečenie elektronického tiketovacieho nástroja pre objednávateľa. Všetky a akékoľvek interné a externé náklady alebo výdavky poskytovateľa na vykonávanie činností podľa tohto bodu sú zahrnuté v cene za človekohodinu za predmety plnenia podľa čl. 6 bod 6.3. a 6.4 Zmluvy.

**Článok 5**

**Súčinnosť objednávateľa a poskytovateľa**

* 1. Objednávateľ a poskytovateľ určia kontaktné osoby, oprávnené osoby, osoby zodpovedné za kybernetickú bezpečnosť a ochranu osobných údajov, ktoré budú môcť požadovať služby špecifikované v predmete tejto Zmluvy a budú povinní plnenie poskytovateľa validovať,  prevziať a odovzdať. Zoznam osôb konajúcich vo veciach zmluvy je uvedený v Prílohe č. 1 Zmluvy, ktorá je neoddeliteľnou súčasťou tejto Zmluvy. O zmenách osôb konajúcich vo veciach zmluvy uvedených v Prílohe č. 1 Zmluvy je potrebné informovať druhú zmluvnú stranu písomnou formou podpísanou štatutárnym zástupcom príslušnej zmluvnej strany, bez vyhotovenia dodatku k tejto Zmluve. Pre oznamovanie novej osoby konajúcej vo veciach Zmluvy sa použijú ustanovenia Zmluvy o doručovaní.
  2. Objednávateľ sa zaväzuje poskytnúť poskytovateľovi všetky informácie potrebné pre správne a včasné odstránenie incidentu.
  3. Objednávateľ umožní osobám vykonávajúcim predmet zmluvy v mene poskytovateľa prístup na odpovedajúce servery produkčného a testovacieho prostredia vo forme vzdialeného pripojenia cez VPN. Prístup na produkčné prostredie bude umožnený iba v individuálnych prípadoch pre riešenie kritického incidentu, a to na nevyhnutnú dobu.
  4. Objednávateľ sa zaväzuje zabezpečiť spoluprácu správcu siete, prípadne ďalších zamestnancov objednávateľa s ohľadom na charakter riešeného incidentu, tak aby sa vytvorili podmienky na jeho úspešné odstránenie.
  5. V prípade servisného zásahu na mieste, objednávateľ zabezpečí prítomnosť kontaktnej osoby objednávateľa podľa Prílohy č. 1 Zmluvy, a to minimálne pri začatí a ukončení servisného zásahu.
  6. Technické údaje a doplňujúce podklady, ktoré si poskytovateľ vyžiada ako nevyhnutný predpoklad pre riadne, včasné a úplné splnenie svojho záväzku, poskytne objednávateľ elektronickou formou (na e-mail poskytovateľa – osoby uvedenej v Prílohe č. 1 Zmluvy) najneskôr do 10 kalendárnych dní odo dňa doručenia požiadavky poskytovateľa prostredníctvom e-mailu. V prípade nemožnosti splnenia tejto požiadavky, je objednávateľ túto skutočnosť povinný nahlásiť poskytovateľovi.
  7. Objednávateľ umožní osobám vykonávajúcim predmet Zmluvy v mene poskytovateľa prístup do objektov, miestností a k zariadeniam v rozsahu a dobe nevyhnutnej pre splnenie predmetu tejto Zmluvy.
  8. Poskytovateľ sa zaväzuje, že osoby vykonávajúce predmet Zmluvy v mene poskytovateľa budú pri plnení tejto Zmluvy dodržiavať všeobecne platné predpisy o bezpečnosti práce, interné predpisy objednávateľa a budú sa riadiť organizačnými pokynmi zamestnancov objednávateľa.

**Článok 6**

**Cena a platobné podmienky**

* 1. Cena predmetu Zmluvy je stanovená dohodou zmluvných strán, v slovenskej mene, podľa zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z. v znení neskorších predpisov, ktorou sa tento zákon vykonáva v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).
  2. Zmluvné strany sa dohodli na rámci Zmluvy t.j. na sume finančného limitu na poskytovanie predmetu Zmluvy v zmysle čl. 2 v bod 2.1 Zmluvy, ktorý sa počas celej doby trvania Zmluvy (48 mesiacov) nesmie presiahnuť:

Suma bez DPH ........................ eur (slovom: ....................... eur)

Suma 20% DPH ........................ eur (slovom: ....................... eur)

Suma spolu s 20% DPH ........................ eur (slovom: ........................ eur)

Objednávateľ nie je povinný vyčerpať celú sumu finančného limitu uvedenú v tomto bode Zmluvy.

* 1. Cena za plnenie predmetu zmluvy podľa čl. 2 bod 2.1.1 Zmluvy v príslušnom kalendárnom mesiaci bude stanovená na základe reálnych výkonov poskytovateľa evidovaných v elektronickom tiketovacom nástroji v danom kalendárnom mesiaci. Plnenia predmetu Zmluvy budú fakturované na základe kontaktnými osobami odsúhlaseného výpisu reálnych výkonov za príslušný kalendárny mesiac zaznamenaných v tiketovacom nástroji v zmysle čl. 4 bodu 4.1.4 Zmluvy, ktorý tvorí podklad k fakturácii za daný kalendárny mesiac. Cena za plnenie predmetu zmluvy za kalendárny mesiac sa vypočíta ako násobok v človekohodinách ohodnoteného odsúhlaseného výpisu reálnych výkonov za kalendárny mesiac a ceny za jednu človekohodinu plnenia predmetu zmluvy podľa čl. 2 bod 2.1.1 Zmluvy.

Cena za jednu človekohodinu plnenia predmetu zmluvy podľa čl. 2 bod 2.1.1 Zmluvy je:

Cena bez DPH ........................ eur (slovom: ....................... eur)

Sadzba 20% DPH ........................ eur (slovom: ....................... eur)

Cena spolu s 20% DPH ........................ eur (slovom: ....................... eur)

Poskytovateľ je povinný vystaviť a doručiť objednávateľovi faktúru za plnenie predmetu Zmluvy najneskôr do piateho pracovného dňa v mesiaci, nasledujúceho po dni odsúhlasenia kontaktnými osobami oboch zmluvných strán výpisu reálnych výkonov za príslušný kalendárny mesiac v zmysle čl. 4 bod 4.1.4 Zmluvy.

Zmluvné strany sa dohodli, ak v kalendárnom mesiaci reálny výkon poskytovateľa podľa tohto bodu presiahne 100 človekohodín, objednávateľ vyplatí poskytovateľovi cenu v hodnote 100 človekohodín, v ktorej je už zahrnutá aj cena za človekohodiny nad dohodnutý rozsah 100 človekohodín. Pre zamedzenie pochybností, poskytovateľ nemá právo požadovať akékoľvek platby, odmenu, cenu, alebo náhradu akýchkoľvek nákladov za vykonané práce, ktoré presiahnu 100 človekohodín v kalendárnom mesiaci v prípade zvýšenej prácnosti v danom mesiaci poskytovania predmetu zmluvy podľa tohto bodu.

* 1. Cena jednotlivých plnení predmetu zmluvy podľa čl. 2 ods. 2.1.2 Zmluvy bude stanovená na základe objednávky objednávateľa, a to ako násobok potrebného počtu človekohodín na vykonanie objednanej činnosti a ceny za jednu človekohodinu plnenia predmetu zmluvy podľa čl. 2 bod 2.1.2 Zmluvy.

Cena za jednu človekohodinu plnenia predmetu zmluvy podľa čl. 2 bod 2.1.2 Zmluvy je:

Cena bez DPH ......................... eur (slovom: ....................... eur)

Sadzba 20% DPH ......................... eur (slovom: ....................... eur)

Cena spolu s 20% DPH ......................... eur (slovom: ....................... eur)

Plnenie predmetu tejto Zmluvy podľa čl. 2 ods. 2.1.2 Zmluvy bude fakturované vždy po potvrdení protokolu o prevzatí plnenia predmetu Zmluvy podľa čl. 2 bod 2.1.2 Zmluvy. Poskytovateľ je povinný vystaviť a doručiť objednávateľovi faktúru za plnenie predmetu Zmluvy najneskôr do piateho pracovného dňa v mesiaci, nasledujúceho po dni podpísania protokolu o prevzatí daného predmetu plnenia. Protokol o prevzatí plnenia predmetu Zmluvy podľa čl. 2 bod 2.1.2 Zmluvy je povinnou prílohou faktúry.

* 1. Zaplatením ceny za predmet plnenia prechádza na objednávateľa vlastnícke a užívacie právo k predmetu plnenia.
  2. Maximálny finančný objem plnení za predmet Zmluvy počas doby jej trvania nesmie prekročiť finančný limit podľa bodu 6.2 tohto článku Zmluvy a vypočíta sa ako súčet cien jednotlivých faktúr.
  3. DPH sa bude účtovať podľa všeobecne záväzných právnych predpisov platných v čase zdaniteľného plnenia. Na zmenu sadzby výšky DPH sa nevyžaduje úprava formou dodatku k Zmluve.
  4. Úhrada bude realizovaná formou bezhotovostného platobného styku bez poskytnutia zálohovej platby. Splatnosť faktúr je 30 dní odo dňa ich doručenia objednávateľovi. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech účtu poskytovateľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splatnosti peňažného záväzku sa bude považovať za rovnako dohodnutých cenových a platobných podmienok nasledujúci prvý pracovný deň.
  5. Poskytovateľom vystavená faktúra, ako daňový doklad, musí byť vyhotovená podľa zákona č. 222/2004 Z. z. o dani z pridanej hodnoty v znení neskorších predpisov.
  6. V prípade, ak faktúra nebude obsahovať všetky náležitosti daňového dokladu určené všeobecne záväzným právnym predpisom alebo touto Zmluvou, je objednávateľ oprávnený ju vrátiť poskytovateľovi, s uvedením chýbajúcich, resp. nesprávnych údajov, do dátumu splatnosti s tým, že prestane plynúť lehota splatnosti faktúry. Poskytovateľ je povinný vystaviť opravenú, resp. doplnenú faktúru. V tomto prípade nová lehota splatnosti začína plynúť odo dňa doručenia opravenej, resp. doplnenej faktúry objednávateľovi.
  7. Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu uplatnenia ručenia za daň voči objednávateľovi v zmysle § 69b zákona č. 222/2004 Z. z. o dani z pridanej hodnoty v znení neskorších predpisov, vrátane trov konania, ktoré mu vznikli v konaní s príslušným daňovým úradom a pohľadávky vzniknuté z dôvodu dlžného poistného na zdravotné poistenie.
  8. V prípade, ak sa po uzatvorení tejto Zmluvy preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto Zmluve a poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto Zmluvy je viac ako 5 % v neprospech ceny podľa tejto Zmluvy, zaväzuje sa poskytovateľ poskytnúť objednávateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto Zmluvy a nižšou cenou.

**Článok 7**

**Záručné podmienky a zodpovednosť za vady**

* 1. Poskytovateľ zodpovedá za bezchybné vykonávanie služieb a poskytovanie plnení, tvoriacich predmet tejto Zmluvy, ako aj za to, že tieto plnenia vykonáva v súlade so všeobecne záväznými právnymi predpismi a platnými technickými normami.
  2. Poskytovateľ poskytne objednávateľovi na plnenia predmetu Zmluvy záručnú dobu 24 mesiacov, počas ktorej sa zaväzuje v lehote vzťahujúcej sa na incidenty kategórie B podľa čl. 4 bodu 4.1.6.3 Zmluvy bezplatne odstrániť všetky vady plnenia predmetu Zmluvy. Okamihom začatia záručnej doby je :
     1. pre plnenia predmetu zmluvy v zmysle čl. 2 bod 2.1.1 Zmluvy - deň nasadenia transportu na produktívny server SW aplikácie;
     2. pre plnenia predmetu zmluvy v zmysle čl. 2 bod 2.1.2 Zmluvy - deň podpísania protokolu o prevzatí zmeny SW aplikácie v zmysle čl. 4 bod 4.2.11 Zmluvy.
  3. V prípade ak objednávateľ zistí, že na plnení predmetu zmluvy je vada spôsobená poskytovateľom, je objednávateľ povinný túto vadu zaevidovať do elektronického tiketovacieho nástroja, v prípade dočasnej nefunkčnosti objednávateľ môže oznámiť vznik problému a potrebu technickej podpory operatívne emailom alebo telefonicky na jeho kontaktnú osobu uvedenú v Prílohe č. 1 Zmluvy.
  4. V prípade ak poskytovateľ pri plnení zmluvy spôsobí na SW aplikácii vadu, poskytovateľ sa zaväzuje túto vadu bezodplatne odstrániť, a to v primeraných lehotách v závislosti od povahy vady, najneskôr však do 30 (tridsať) dní od ich zaevidovania do elektronického tiketovacieho nástroja objednávateľom, ak sa Zmluvné strany nedohodnú inak.
  5. V prípade ak poskytovateľ vadu neodstráni v lehote podľa bodu 7.4 tohto článku Zmluvy, je objednávateľ oprávnený túto vadu odstrániť a všetky náklady tým vzniknuté je objednávateľ oprávnený si započítať voči pohľadávkam poskytovateľa voči objednávateľovi vyplývajúcim z tejto Zmluvy.
  6. Pri zodpovednosti za vady sa zmluvné strany budú riadiť ustanoveniami Obchodného zákonníka, ktoré upravujú nároky zo zodpovednosti za vady tovaru.
  7. Pre vylúčenie pochybností objednávateľ môže vykonať zmeny v SW aplikácii bez súhlasu poskytovateľa bez straty záruky za vady. Toto právo sa vzťahuje aj na zmeny vykonané treťou stranou v prospech objednávateľa v časti SW aplikácie, ktorú vytvoril poskytovateľ.
  8. Poskytovateľ sa v lehote 30 dní od dňa účinnosti Zmluvy podrobne oboznámi s existujúcou funkcionalitou SW aplikácie objednávateľa, stavom existujúcej dokumentácie a predloží objednávateľovi „Správu o rizikách“, ktoré môžu mať vplyv na bezporuchovú prevádzku SW aplikácie. Správa bude obsahovať popis významných rizík a návrh na ich elimináciu.

**Článok 8**

**Autorské práva a Licenčné dojednania**

* 1. Poskytovateľ sa zaväzuje zabezpečiť súhlasy a vysporiadať nároky autorov a diel, ktoré poskytovateľ zhotoví alebo objedná a použije na účely plnenia tejto Zmluvy na dobu neurčitú k užívaniu na území Slovenskej republiky tak, aby ich užívanie v súlade s touto Zmluvou neodporovalo príslušným platným právnym predpisom.
  2. Poskytovateľ vyhlasuje, že je vykonávateľom autorských práv k predmetu zmluvy a plneniam dodaným a dielam vytvoreným na základe tejto Zmluvy (ďalej len „diela“), a ako vykonávateľ autorských práv k dielam, týmto udeľuje objednávateľovi:
     1. súhlas na každé použitie diel, najmä na vyhotovenie rozmnoženín diel, verejné rozširovanie originálov diel alebo rozmnoženín, verejný prenos, spracovanie diel, verejné vystavenie diel, nakladanie s dielami ako s celkom a ich jednotlivými časťami, na prispôsobovanie diel, modifikáciu diel upravovanie diel, začleňovanie diel ako celku alebo ich jednotlivých častí do iných diel, distribuovanie diel atď., a to ako objednávateľom osobne, tak aj osobami ním poverenými;
     2. licenciu na dobu neurčitú vo vecne neobmedzenom rozsahu platnú na území Slovenskej republiky, pričom odmena za licenciu je už zahrnutá v cene za jednotlivé plnenia predmetu zmluvy;
     3. výhradnú licenciu, pričom sa zaväzuje, že nesmie udeliť licenciu na spôsob použitia diel tretej osobe a sám je povinný sa zdržať použitia diel spôsobom, na ktorý udelil objednávateľovi výhradnú licenciu;
     4. súhlas, že objednávateľ je oprávnený udeliť tretej osobe súhlas na použitie diel, t. j. udeliť sublicenciu v rozsahu udelenej licencie;
     5. súhlas, že takto udelené sublicencie s písomným súhlasom objednávateľa môžu ďalej tretie subjekty, ktorým boli udelené ďalej prevádzať na ďalšie subjekty v rovnakom rozsahu;
     6. súhlas, že objednávateľ je ďalej oprávnený postúpiť licenciu Zmluvou na tretie osoby, pričom nevyžaduje, aby ho objednávateľ o postúpení licencie na tretie osoby a osobe postupníka informoval.
     7. súhlas, na dobu neurčitú na akékoľvek použitie a modifikáciu zdrojových kódov k dielam.
  3. Poskytovateľ vyhlasuje, že poskytnutím služieb v zmysle predmetu zmluvy neporušuje a neporuší autorské práva iných osôb a je oprávnený s prípadnými autorskými právami nakladať.
  4. V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok voči objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto Zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre objednávateľa, alebo upraviť jednotlivé plnenie(a) dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto Zmluve, a ak ich niet, tak v súlade s týmito podmienkami; a poskytnúť objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú objednávateľovi v súvislosti s uplatnením vyššie uvedeného nároku tretej osoby; a nahradiť objednávateľovi akúkoľvek a všetku škodu, ktorá vznikne objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
  5. Objednávateľ sa zaväzuje o každom nároku vznesenom osobou v zmysle bodu 8.4 tohto článku Zmluvy bez zbytočného odkladu informovať poskytovateľa, a že bude v súvislosti s takým nárokom postupovať podľa primeraných pokynov poskytovateľa tak, aby sa predišlo vzniku a prípadne zvýšeniu škôd, že nevykoná smerom k takej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za objednávateľa účinne takému nároku brániť a s takou treťou osobou o urovnaní sporu konať, a aj inak postupovať tak, ako je to potrebné v záujme ochrany práv oboch zmluvných strán.
  6. Ustanovenia tohto článku Zmluvy zotrvajú v platnosti a účinnosti aj po zániku Zmluvy, a to bez časového obmedzenia.

**Článok 9**

**Doručovanie a mlčanlivosť**

* 1. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh.
  2. Zmluvné strany sa dohodli, že písomnosti podľa tejto zmluvy sa doručujú osobne, poštou, kuriérskou službou alebo e-mailom.
  3. Písomnosti doručované poštou a kuriérskou službou sa doručujú na adresu sídla zmluvných strán, uvedenú v čl. 1 tejto zmluvy. Písomnosti doručované emailom sa doručujú na emailové adresy uvedené v Prílohe č. 1 tejto Zmluvy.
  4. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na emailovú adresu druhej zmluvnej strany.
  5. Na doručovanie písomností týkajúcich sa vzniku, zmeny alebo zániku Zmluvy, akéhokoľvek porušenia Zmluvy, na doručovanie faktúr alebo účtovných dokladov (vrátane ich príloh) sa nepoužije e-mail.
  6. Poskytovateľ sa zaväzuje, že všetky údaje, dáta, dokumenty, podklady, všetky skutočnosti povahy obchodnej, právnej, prevádzkovej, technickej, dokumentárnej, informatívnej a inej, akokoľvek súvisiacej s objednávateľom, ktoré sa dostanú do dispozície poskytovateľa, alebo ak poskytovateľ získa vedomosť o ich obsahu alebo akékoľvek iné informácie (vrátane všetkých súborov, kópií dokumentov a poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe (ďalej len „dôverné informácie“) odovzdané, poskytnuté, sprístupnené alebo akýmkoľvek iným spôsobom získané od objednávateľa počas účinnosti tejto Zmluvy bude udržiavať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na úspešnú realizáciu plnenia tejto Zmluvy, nevyužije ich vo svoj vlastný prospech, ani v prospech akejkoľvek tretej osoby, ani ich nebude používať v rozpore s účelom tejto Zmluvy a ani žiadne z dôverných informácií neodovzdá ani neposkytne inej fyzickej ani právnickej osobe, a to počas aj po ukončení zmluvného vzťahu.
  7. Poskytovateľ sa zaväzuje, že s dôvernými informáciami bude nakladať ako s predmetom obchodného tajomstva podľa § 17 a nasl. Obchodného zákonníka, nakoľko bol objednávateľom oboznámený s tým, že dôverné informácie majú pre objednávateľa materiálnu hodnotu, nie sú bežne dostupné, je záujmom objednávateľa, aby tieto boli utajené a objednávateľ utajenie zabezpečuje.
  8. Poskytovateľ sa zaväzuje zachovávať mlčanlivosť o dôverných informáciách a zaväzuje sa, že príjme všetky opatrenia na ochranu dôverných informácií a tieto dôverné informácie bude chrániť minimálne v takom rozsahu, v akom chráni vlastné dôverné informácie.
  9. Poskytovateľ sa zaväzuje, že bez písomného súhlasu objednávateľa neposkytne dôverné informácie v žiadnej forme tretím osobám, s výnimkou tých svojich zamestnancov, zástupcov, alebo ďalších osôb v obdobnom postavení (ďalej len „oprávnené osoby“), ktoré s nimi potrebujú byť v nevyhnutnom rozsahu oboznámené, aby mohol byť plnený predmet zmluvy.
  10. Poskytovateľ sa zaväzuje, že všetky oprávnené osoby písomne zaviaže zachovávať mlčanlivosť o všetkých dôverných informáciách týkajúcich sa plnenia predmetu zmluvy, ktoré sa dostanú do ich dispozície, alebo získajú vedomosť o ich obsahu počas výkonu činnosti alebo v súvislosti s výkonom činnosti pre poskytovateľa, a to aj po skončení tejto Zmluvy.
  11. Poskytovateľ je povinný informovať objednávateľa o porušení povinnosti mlčanlivosti alebo ochrany dôverných informácií bez zbytočného odkladu po tom, čo sa o porušení dozvedel.
  12. Porušenie ustanovení tohto článku poskytovateľom sa bude poväzovať za podstatné porušenie Zmluvy s možnosťou odstúpenia od zmluvy objednávateľom.
  13. Ustanovenia tohto článku zotrvajú v platnosti a účinnosti aj po zániku Zmluvy, a to bez časového obmedzenia.
  14. Poskytovateľ zodpovedá za dodržiavanie zmluvných podmienok dojednaných v tejto Zmluve aj za svojich subdodávateľov.

**Článok 10**

**Ochrana osobných údajov**

* 1. Objednávateľ v zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „Nariadenie“) a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon o ochrane osobných údajov“), (Nariadenie a zákon na ochranu osobných údajov spolu ďalej len ako „právne predpisy o ochrane osobných údajov“) a pre účely tejto Zmluvy spracúva osobné údaje dotknutých osôb.
  2. V zmysle právnych predpisov o ochrane osobných údajov objednávateľ poveruje poskytovateľa spracúvaním osobných údajov dotknutých osôb v mene objednávateľa.
  3. Poskytovateľ poverenie prijíma a zaväzuje sa vykonávať spracúvanie osobných údajov dotknutých osôb v mene objednávateľa v rozsahu a spôsobom podľa tohto článku Zmluvy a podľa pokynov objednávateľa, ktoré objednávateľ poskytovateľovi odovzdal tak, aby spracúvanie osobných údajov spĺňalo požiadavky právnych predpisov o ochrane osobných údajov a aby bola zabezpečená ochrana práv dotknutých osôb.
  4. Poskytovateľ je oprávnený spracúvať osobné údaje na základe tejto Zmluvy, najskôr odo dňa nadobudnutia jej účinnosti a to iba po dobu platnosti a účinnosti tejto Zmluvy.
  5. Predmetom spracúvania sú osobné údaje dotknutých osôb v rozsahu:
     1. rodné číslo;
     2. dátum narodenia;
     3. číslo bankového účtu;
     4. údaje o mzde, o zrážkach a odvodoch vo výplatnej páske;
     5. osobné číslo;
     6. meno;
     7. priezvisko;
     8. rodné priezvisko;
     9. titul;
     10. číslo občianskeho preukazu;
     11. adresa (ulica, číslo domu, PSČ a obec);
     12. údaje o rodinných príslušníkoch (meno, priezvisko, titul, dátum narodenia, rodné číslo, miesto narodenia, pohlavie);
     13. údaje o členstve k odborovej organizácii;

(ďalej len „osobné údaje“).

* 1. Spracúvané osobné údaje nie sú osobitnou kategóriou osobných údajov.
  2. Poskytovateľ je oprávnený spracúvať osobné údaje dotknutých osôb za účelom servisnej podpory prevádzky a rozvoja ekonomického informačného systému objednávateľa. Spracúvanie osobných údajov dotknutých osôb bude poskytovateľom vykonávané v SW aplikácií objednávateľa.
  3. Poskytovateľ nesmie spracúvať osobné údaje dotknutých osôb v žiadnom inom informačnom systéme, iba v tom, ktorý je určený v tomto článku Zmluvy.
  4. Dotknutými osobami sa rozumejú fyzické osoby:
     1. zamestnanci objednávateľa;
     2. fyzické osoby, ktoré majú s objednávateľom uzatvorenú dohodu o vykonaní práce;
     3. fyzické osoby, ktoré majú s objednávateľom uzatvorenú dohodu o pracovnej činnosti;
     4. fyzické osoby, ktoré majú s objednávateľom uzatvorenú dohodu o brigádnickej práci študentov;
     5. obchodní partneri objednávateľa (fyzické osoby, ktoré nie sú podnikateľmi);
     6. ktorých osobné údaje budú poskytovateľovi poskytnuté na účely plnenia tejto Zmluvy;

(ďalej len „Dotknuté osoby“).

* 1. Odovzdanie osobných údajov bude prebiehať sprístupnením v systéme.
  2. Objednávateľ ma právo udeľovať poskytovateľovi pokyny, ktorými stanoví bližšie podmienky spracúvania osobných údajov Dotknutých osôb.
  3. Poskytovateľ sa zaväzuje spracúvať osobné údaje len na základe zdokumentovaných pokynov objednávateľa podľa podmienok dohodnutých v tejto Zmluve a v súlade s právnymi predpismi o ochrane osobných údajov. Ak sa podľa názoru poskytovateľa pokynom objednávateľa porušuje Nariadenie a/alebo zákon o ochrane osobných údajov, príp. iné aplikovateľné právne predpisy týkajúce sa ochrany osobných údajov, je povinný o tom bezodkladne písomne informovať objednávateľa.
  4. Poskytnuté osobné údaje poskytovateľ nemôže spracúvať na iný účel, než na účel určený touto Zmluvou. Poskytovateľ nie je oprávnený vykonávať prenos osobných údajov do tretej krajiny alebo medzinárodnej organizácie.
  5. Poskytovateľ sa zaväzuje, že osobné údaje budú spracovávané spôsobom, ktorý prostredníctvom primeraných technických a organizačných opatrení zaručuje primeranú bezpečnosť osobných údajov vrátane ochrany pred neoprávneným spracúvaním osobných údajov, nezákonným spracúvaním osobných údajov, náhodnou stratou osobných údajov, výmazom osobných údajov alebo poškodením osobných údajov. Poskytovateľ nesmie vyhotovovať ani žiadne kópie osobných údajov v elektronickej ani v papierovej forme.
  6. Poskytovateľ pred prvým spracúvaním osobných údajov zabezpečí, že spracúvanie osobných údajov bude realizovať prostredníctvom poverených osôb v zmysle Nariadenia. Poskytovateľ je povinný poučiť osoby poverené spracovávať osobné údaje, o povinnosti spracovávať osobné údaje len na základe jeho pokynov, o ich právach a povinnostiach podľa predpisov o ochrane osobných údajov, a o zodpovednosti za ich porušenie, najmä o povinnosti zachovávať mlčanlivosť o všetkých osobných údajoch, a to aj po skončení pracovného vzťahu.
  7. V zmysle prijatých bezpečnostných opatrení sa poskytovateľ zaväzuje zabezpečiť trvalú dôvernosť, integritu, dostupnosť a odolnosť systémov spracúvania osobný údajov.
  8. V prípade fyzického alebo technického incidentu je poskytovateľ povinný mať zaistené také opatrenia, ktoré zabezpečia obnovenie dostupnosti osobných údajov a prístup k nim v primeranom čase tak, aby bolo možné predísť hroziacej škode alebo ju úplne eliminovať.
  9. Na zabezpečenie účinnosti a aktuálnosti bezpečnostných opatrení sa poskytovateľ zaväzuje vykonávať pravidelné testovanie, posudzovanie a hodnotenie účinnosti technických a organizačných opatrení.
  10. Poskytovateľ je povinný bez zbytočného odkladu zabezpečovať aktualizáciu bezpečnostných opatrení tak, aby boli v súlade s aktuálne platnou legislatívou upravujúcou ochranu osobných údajov a aby zodpovedali prijatým zmenám pri spracúvaní osobných údajov.
  11. Poskytovateľ sa zaväzuje poskytnúť objednávateľovi pri plnení povinností v zmysle Nariadenia a zákona o ochrane osobných údajov primeranú súčinnosť s ohľadom na povahu spracúvania a informácie dostupné poskytovateľovi, a to najmä:
      1. v prípade žiadostí Dotknutých osôb o výkon ich práv, poskytovateľ sa zaväzuje prijať primerané postupy na uplatňovanie práv Dotknutých osôb;
      2. v prípade porušenia ochrany osobných údajov, poskytovateľ sa zaväzuje prijať primerané postupy pre prípady porušenia ochrany osobných údajov.
  12. Poskytovateľ sa zaväzuje, že poverené osoby poskytovateľa podľa bodu 10.15 tohto článku Zmluvy sú oboznámené so spôsobom oznamovania podozrení z udalostí, ktoré majú alebo by mohli mať v prípade svojho dokonania negatívny dopad na bezpečnosť aktív objednávateľa (ďalej len „bezpečnostných incidentov“) v súvislosti s informačným systémom a spracúvanými osobnými údajmi najmä v prípadoch: narušenia bezpečnosti priestorov, nesprávneho fungovania informačného systému, prístupu neoprávnenej osoby k informačnému systému alebo k osobným údajom a pod. Poskytovateľ je povinný bezodkladne, najneskôr do 24 hodín po tom, čo sa o bezpečnostnom incidente dozvedel, informovať zodpovednú osobu objednávateľa prostredníctvom e-mailu na adrese: zodpovednaosoba@vszp.sk a incident@vszp.sk. Oznámene musí obsahovať náležitosti podľa čl. 33 ods. 3 Nariadenia. Poskytovateľ je následne povinný bezodkladne na vlastné náklady vykonať všetky činnosti potrebné na minimalizovanie rizika hrozby spôsobenej bezpečnostným incidentom.
  13. Po skončení poskytovania činností podľa tejto Zmluvy je poskytovateľ povinný bez zbytočného odkladu osobné údaje objednávateľovi vrátiť a zlikvidovať všetky kópie. Týmto ustanovením nie je dotknuté právo poskytovateľa ponechať si osobné údaje v nevyhnutnom rozsahu na účely archivácie v zmysle osobitného zákona alebo na účely preukazovania, uplatňovania alebo obhajovania právnych nárokov poskytovateľa.
  14. Zoznam povolených operácií s osobnými údajmi: vyhľadávanie a ich využívanie v intenciách účelu spracovania, prehliadanie, kombinovanie, premiestňovanie, zhromažďovanie, usporadúvanie, vyhľadávanie, preskupovanie a likvidácia tých údajov, ktorých účel spracúvania skončil. Poskytovateľ je povinný viesť záznamy o všetkých kategóriách spracovateľských činností, ktoré vykonal v mene objednávateľa, a to v rozsahu čl. 30 ods. 2 Nariadenia.
  15. Poskytovateľ je oprávnený spracúvať osobné údaje poskytnuté objednávateľom prostredníctvom subdodávateľa výlučne na základe písomného súhlasu objednávateľa. V takom prípade je poskytovateľ povinný zaviazať subdodávateľa v rozsahu tejto Zmluvy. Tým nie je dotknutá zodpovednosť poskytovateľa voči objednávateľovi, zodpovednosť voči objednávateľovi nesie poskytovateľ, ak subdodávateľ nesplní svoje povinnosti týkajúce sa ochrany osobných údajov.
  16. Poskytovateľ umožní zodpovednej osobe a osobám určeným zodpovednou osobou objednávateľa riadny výkon auditu spracúvania osobných údajov u poskytovateľa podľa potreby. Audit podľa tohto bodu môže byť vykonaný kedykoľvek, aj bez predchádzajúcej informácie najmenej v rozsahu: nahliadania do dokumentov, nahliadanie do informačných systémov, audit procesov, pracovných postupov v sídle, prevádzkarni alebo na pobočke poskytovateľ. Kontaktné údaje zodpovednej osoby objednávateľa sú zverejnené na webovej stránke objednávateľa. Poskytovateľ je povinný poskytnúť objednávateľovi všetky informácie potrebné na preukázanie splnenia povinností ochrany osobných údajov podľa tohto článku zmluvy. Pokiaľ sa spracúvanie osobných údajov uskutočňuje prostredníctvom subdodávateľa, objednávateľ je oprávnený uskutočniť audit aj u tohto subdodávateľa, pričom sa poskytovateľ zaväzuje poskytnúť súčinnosť ohľadom výkonu auditu.
  17. Ak budú zistené nedostatky týkajúce sa ochrany osobných údajov, ďalšie spracúvanie osobných údajov vykonávané poskytovateľ, ktoré vykazuje zistené nedostatky musí byť prerušené do preukázateľného odstránenia nedostatkov. O zistených nedostatkoch a aj o ich odstránení sa vypracuje osobitný písomný záznam, ktorý podpíše zodpovedná osoba objednávateľa a osoby zodpovedné za predmet plnenia tejto Zmluvy za poskytovateľ.
  18. Poskytovateľ zodpovedá za škodu spôsobenú spracúvaním osobných údajov, ak neboli splnené povinnosti, ktoré sa právnymi predpismi o ochrane osobných údajov alebo touto Zmluvou ukladajú výslovne poskytovateľovi, alebo ak konal nad rámec alebo v rozpore s pokynmi objednávateľa, ktoré boli v súlade s právnymi predpismi o ochrane osobných údajov. Poskytovateľ sa zbaví zodpovednosti ak preukáže, že vznik škody nezavinil. Ak poskytovateľ zapojí subdodávateľa, a tento subdodávateľ nesplní svoje povinnosti týkajúce sa ochrany osobných údajov, za škodu zodpovedajú spoločne a nerozdielne.
  19. Porušenie ustanovení tohto článku poskytovateľom sa bude poväzovať za podstatné porušenie Zmluvy s možnosťou odstúpenia od Zmluvy objednávateľom.

**Článok 11**

**Kybernetická bezpečnosť**

* 1. Objednávateľ je prevádzkovateľom základnej služby v zmysle zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov (ďalej ako „zákon o kybernetickej bezpečnosti“).
  2. Poskytovateľ prehlasuje, že sa detailne oboznámil a súhlasí s rozsahom a povahou požadovaných bezpečnostných opatrení a notifikačných povinností podľa tohto článku Zmluvy a že disponuje technickým vybavením, kapacitami a odbornými znalosťami, ktoré sú potrebné pre zaistenie požiadaviek podľa tohto článku Zmluvy. Bezpečnostné opatrenia a notifikačné povinnosti sa poskytovateľ zaväzuje plniť od okamihu nadobudnutia účinnosti tejto Zmluvy a to až do skončenia jej platnosti, pokiaľ z právnych predpisov uvedených v tejto zmluve nevyplývajú pre poskytovateľa určité povinnosti aj po skončení jej platnosti.
  3. Poskytovateľ sa zaväzuje pri poskytovaní služieb podľa tejto Zmluvy dodržiavať bezpečnostné politiky objednávateľa (ďalej len „bezpečnostná politika“), ktoré mu objednávateľ preukázateľne oznámil. Poskytovateľ súhlasí s tým, že bezpečnostná politika sa môže priebežne meniť a dopĺňať tak, aby zodpovedala aktuálnym bezpečnostným opatreniam, aktuálnemu stavu sietí a informačných systémov objednávateľa a aktuálnym hrozbám dotýkajúcim sa poskytovateľa, ktoré by mohli mať potenciálny nepriaznivý vplyv na základnú službu objednávateľa. Objednávateľ je povinný oboznámiť poskytovateľa s aktualizovanou bezpečnostnou politikou s dôrazom na zmeny v nej uvedené, pričom poskytovateľ potvrdí akceptáciu zmien bezpečnostnej politiky prehlásením podľa Prílohy č. 2. Prehlásenie je oprávnená podpísať osoba zodpovedná za kybernetickú bezpečnosť za poskytovateľa .
  4. Poskytovateľ sa zaväzuje chrániť všetky informácie poskytnuté objednávateľom, najmä chrániť ich integritu, dostupnosť a dôvernosť pri ich spracovaní a nakladaní s nimi v SW aplikácií objednávateľa.
  5. Poskytovateľ sa zaväzuje hlásiť všetky potrebné informácie požadované objednávateľom pri zabezpečovaní požiadaviek kladených na objednávateľa podľa zákona o kybernetickej bezpečnosti alebo vyhlášky Národného bezpečnostného úradu č. 362/2018 Z. z. ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v znení neskorších predpisov (ďalej len „vyhláška NBÚ“), a to zaslaním e-mailu osobe zodpovednej za kybernetickú bezpečnosť objednávateľa.
  6. Poskytovateľ je v rozsahu nevyhnutnom na plnenie povinností podľa zákona o kybernetickej bezpečnosti a súvisiacich právnych predpisov povinný:
     1. Zabezpečiť vlastnú kybernetickú bezpečnosť, aby cez poskytovateľa nebolo možné zasiahnuť siete a informačné systémy objednávateľa;
     2. Sledovať hrozby dotýkajúce sa poskytovateľa, ktoré by mohli mať potenciálny nepriaznivý vplyv na základnú službu, ktorú prevádzkuje objednávateľ (ďalej len „kybernetický bezpečnostný incident“);
     3. Zasielať objednávateľovi včasné varovania pred kybernetickými bezpečnostnými incidentmi, o ktorých sa dozvie z vlastnej činnosti podľa tejto Zmluvy alebo inak,
     4. Spolupracovať s objednávateľom pri zabezpečovaní kybernetickej bezpečnosti sietí a informačných systémov objednávateľa.
     5. Po skončení zmluvného vzťahu vrátiť, previesť alebo aj zničiť všetky informácie, ku ktorým má poskytovateľ počas trvania tejto Zmluvy prístup.
  7. Prijať a dodržiavať bezpečnostné opatrenia v oblastiach podľa § 20 ods. 3 písm. e) f), h), j) a k) zákona o kybernetickej bezpečnosti v rozsahu podľa § 8, 9, 10, 12, 14 a 15 vyhlášky NBU, a v rozsahu špecifikovanom v bezpečnostnej politike objednávateľa.
  8. Poskytovateľ nesmie poveriť výkonom akýchkoľvek činností majúcich dopad na poskytovanie služieb objednávateľovi subdodávateľa bez predchádzajúceho výslovného písomného súhlasu objednávateľa. Ak poskytovateľ zapojí do vykonávania činností podľa tejto Zmluvy subdodávateľa, tomuto subdodávateľovi je povinný uložiť rovnaké povinnosti týkajúce sa aplikácie bezpečnostných opatrení a notifikačných povinností, ako sú ustanovené v tomto článku. Zodpovednosť voči objednávateľovi nesie poskytovateľ, ak subdodávateľ nesplní svoje povinnosti týkajúce sa aplikácie povinností vyplývajúcich z tohto článku.
  9. Výkonom činností podľa tejto Zmluvy môže poskytovateľ poveriť len konkrétne osoby v rámci pracovných rolí, ktorých zoznam tvorí Prílohu č. 2 tejto Zmluvy. Akákoľvek zmena v personálnom obsadení pracovných rolí musí byť objednávateľovi oznámená vopred. Oznámenie zašle poskytovateľ e-mailom osobe zodpovednej za kybernetickú bezpečnosť objednávateľa . O zmenách v osobách osôb uvedených v Prílohe č. 2 nie je potrebné vyhotoviť dodatok k tejto Zmluve.
  10. Poskytovateľ je povinný neodkladne hlásiť objednávateľovi kybernetický bezpečnostný incident (§ 3 písm. j) zákona o kybernetickej bezpečnosti), ku ktorému došlo u poskytovateľa alebo u objednávateľa. Zamestnanci poskytovateľa, prípadne subdodávateľa sú oboznámení so spôsobom oznamovania kybernetických bezpečnostných incidentov v súvislosti s prevádzkou sietí a informačných systémov objednávateľa v rozsahu podľa tejto Zmluvy a oznamujú akékoľvek podozrenie o ktorom vedia alebo by so zreteľom na všetky okolnosti mali vedieť, že by mohlo mať negatívny dopad na bezpečnosť siete alebo informačného systému objednávateľa na e-mailovej adrese objednávateľa [incident@vszp.sk](mailto:incident@vszp.sk). Ak v čase hlásenia kybernetického bezpečnostného incidentu stále trvajú jeho prejavy, poskytovateľ odošle objednávateľovi neúplné hlásenie s odkazom, že ide o neúplné hlásenie. Poskytovateľ neúplné hlásenie bez zbytočného odkladu doplní po obnove riadnej a úplnej prevádzky siete a všetkých informačných systémov objednávateľa.
  11. Najčastejšími spôsobmi riešenia kybernetických bezpečnostných incidentov, ktoré poskytovateľ využíva, sú odozva, označenie kybernetických bezpečnostných incidentov a ich účinkov, náprava nepriaznivých dopadov kybernetických bezpečnostných incidentov a iné vhodné činnosti spojené s nápravou kybernetických bezpečnostných incidentov (ďalej len „Reakčné opatrenia“), a to ako na výzvu objednávateľa, tak aj bez jeho výzvy, ak sa o kybernetickom bezpečnostnom incidente dozvie.
  12. Poskytovateľ pri reakciách na kybernetické bezpečnostné incidenty spolupracuje s objednávateľom, NBÚ a inými príslušnými orgánmi a za týmto účelom poskytuje súčinnosť a zdieľa všetky získané informácie, ktoré nie sú dôvernými informáciami a ktoré by mohli mať vplyv na implementáciu Reakčných opatrení v budúcnosti.
  13. Poskytovateľ bez zbytočného odkladu oznámi objednávateľovi implementáciu Reakčných opatrení. Po úspešnej implementácii Reakčného opatrenia poskytovateľ predloží návrh bezpečnostných opatrení a postupov, ktoré zabezpečia, že nedôjde k opakovaniu, pokračovaniu či šíreniu kybernetického bezpečnostného incidentu (ďalej len „Ochranné opatrenie“) a Ochranné opatrenie implementuje. Ak Ochranné opatrenie neprinesie požadovaný efekt, poskytovateľ vypracuje a predloží iné Ochranné opatrenie.
  14. Poskytovateľ umožní osobe zodpovednej za kybernetickú bezpečnosť objednávateľa a ním určeným osobám riadny výkon kontroly výkonu činností podľa tejto Zmluvy u poskytovateľa. Kontrola kybernetickej bezpečnosti môže byť vykonaná kedykoľvek, aj bez predchádzajúcej informácie poskytovateľa najmenej v rozsahu nevyhnutnom na kontrolu plnenia povinností poskytovateľa podľa zákona o kybernetickej bezpečnosti, a to minimálne spôsobom: nahliadania do dokumentov, nahliadanie do informačných systémov, auditu procesov, pracovných postupov v sídle, prevádzkarní alebo na pobočke poskytovateľa. Pri výkone kontroly objednávateľ rešpektuje režimové opatrenia a bezpečnostné politiky na pracovisku poskytovateľa. Akékoľvek nedostatky alebo pochybenia zistené kontrolou je poskytovateľ povinný odstrániť bezodkladne, avšak najneskôr do 60 (slovom: šesťdesiatich) kalendárnych dní.
  15. Poskytovateľ je povinný pri kontrole spolupracovať s objednávateľom a v prípade potreby umožniť mu sprístupniť svoje priestory, dokumentáciu a technické a technologické vybavenie, ktoré súvisia s plnením úloh na úseku kybernetickej bezpečnosti, umožniť zamestnancom objednávateľa voľný vstup do svojich priestorov a zabezpečiť im dokumentáciu a technické vybavenie potrebné na plnenie úloh podľa tejto Zmluvy.
  16. Poskytovateľ sa zaväzuje po ukončení zmluvného vzťahu založeného touto Zmluvou, na dobu neurčitú odo dňa ukončenia zmluvného vzťahu založeného touto Zmluvou bezodplatne, udeliť, poskytnúť, previesť alebo postúpiť všetky potrebné licencie, práva alebo súhlasy nevyhnutné na zabezpečenie kontinuity činností vykonávaných na základe tejto Zmluvy na objednávateľa.
  17. Porušenie ustanovení tohto článku poskytovateľom sa bude poväzovať za podstatné porušenie Zmluvy s možnosťou odstúpenia od Zmluvy objednávateľom.

**Článok 12**

**Osobitné ustanovenia**

* 1. Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto Zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
  2. Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto Zmluvy.
  3. Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto Zmluvy.
  4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto Zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto Zmluvy odstúpiť.
  5. Poskytovateľ za zaväzuje počas celej doby trvania tejto Zmluvy disponovať potvrdením spoločnosti SAP vo forme aktuálneho a platného certifikátu alebo prehlásenia o partnerstve „SAP Partner Center of Expertise (PCOE)“. Porušenie ustanovenia tohto bodu Zmluvy poskytovateľom sa bude poväzovať za podstatné porušenie Zmluvy s možnosťou odstúpenia od Zmluvy objednávateľom.
  6. Poskytovateľ sa za účelom ochrany práce a pracovných podmienok zaväzuje dodržiavať vnútroštátne právne predpisy a európsku legislatívu zakazujúcu nelegálne zamestnávanie a diskrimináciu na rôznych základoch (rasa, zdravotné postihnutie vek, pohlavie atď.) a povinnosti týkajúce sa ochrany práce a pracovných podmienok, zdravia a bezpečnosti na pracovisku v súlade so sociálnym aspektom pri verejnom obstarávaní.
  7. V prípade, ak sa po uzatvorení tejto zmluvy preukáže, že na relevantnom trhu existuje nižšia cena za rovnaké alebo porovnateľné plnenie ako je obsiahnuté v tejto zmluve a dodávateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluvy je viac ako 5% v neprospech ceny podľa tejto zmluvy, zaväzuje sa dodávateľ poskytnúť objednávateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.

**Článok 13**

**Subdodávatelia**

* 1. Poskytovateľ je oprávnený plniť predmet tejto Zmluvy aj prostredníctvom subdodávateľov, ktorí musia spĺňať podmienky pre plnenie predmetu zmluvy, týkajúce sa osobného postavenia a neexistujú u nich dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní. V prípade plnenia predmetu zmluvy prostredníctvom subdodávateľov zodpovedá poskytovateľ objednávateľovi tak, ako keby plnil predmet Zmluvy sám. Objednávateľ je oprávnený od tejto Zmluvy odstúpiť, ak zistí, že poskytovateľ zabezpečuje plnenie predmetu tejto Zmluvy prostredníctvom subdodávateľa, ktorý nespĺňa podmienky podľa § 41 zákona o verejnom obstarávaní, čím nie je dotknutý nárok objednávateľa na náhradu škody z tohto dôvodu vzniknutej. Zoznam subdodávateľov je uvedený v Prílohe č. 3 tejto Zmluvy.
  2. V prípade, že niektorý zo subdodávateľov nie je v okamihu podpísania tejto Zmluvy známy a vstúpi do procesu v priebehu plnenia predmetu tejto Zmluvy, resp. sa zmení niektorý zo subdodávateľov počas plnenia tejto Zmluvy, alebo sa zmenia údaje, týkajúce sa konkrétneho subdodávateľa, musí byť táto zmena odsúhlasená zmluvnými stranami formou písomného dodatku k tejto zmluve. O každej zmene je poskytovateľ povinný bezodkladne - najneskôr do 7 kalendárnych dní - písomne informovať objednávateľa, pričom je povinný zároveň predložiť objednávateľovi čestné prehlásenie, že subdodávateľ, ktorého sa zmena týka, spĺňa podmienky pre plnenie predmetu tejto zmluvy. Ak poskytovateľ tento záväzok nedodrží, považuje sa to za závažné porušenie zmluvy a poskytovateľ je povinný zaplatiť objednávateľovi zmluvnú pokutu vo výške 20% zo sumy s DPH za predmet zmluvy podľa čl. 6 bod 6.2 Zmluvy. Objednávateľ je oprávnený zmluvnú pokutu započítať a z tohto dôvodu krátiť dohodnutú cenu za predmet Zmluvy. Objednávateľ je oprávnený dohodnutú zmluvnú pokutu vyúčtovať poskytovateľovi aj po odovzdaní predmetu zmluvy, ak dodatočne zistí, že poskytovateľ porušil záväzok podľa tohto bodu.
  3. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.
  4. Súčasťou predkladaných ponúk do verejného obstarávania je aj zoznam autorov a výrobcov diela. V prípade uplatnenia si nárokov vyplývajúcich zo zodpovednosti za vady diela je možné si ich uplatňovať priamo u autorov alebo výrobcov, pokiaľ nie je právne možné si ich uplatňovať u poskytovateľa.

**Článok 14**

**Sankcie**

* 1. Pre prípad omeškania objednávateľa so zaplatením ceny poskytnuté predmety plnenia podľa čl. 6 sa zmluvné strany dohodli na úrokoch z omeškania podľa príslušných ustanovení Obchodného zákonníka.
  2. Pre každý jednotlivý prípad porušenia povinností poskytovateľa definovaných v čl. 4 môže objednávateľ voči poskytovateľovi uplatniť zmluvnú pokutu vo výške 100 eur, pričom nie je dotknuté právo objednávateľa na náhradu škody v plnom rozsahu.
  3. V prípade ak poskytovateľ neodstráni incident kategórie A do 24 hodín od doručenia požiadavky o vzniku incidentu v zmysle čl. 4 bod 4.1.6.2 Zmluvy, je poskytovateľ povinný zaplatiť objednávateľovi za každú začatú hodinu neodstránenia incidentu zmluvnú pokutu vo výške 100 eur, pričom nie je dotknuté právo objednávateľa na náhradu škody v plnom rozsahu.
  4. Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd. Poskytovateľ zodpovedá za škodu, ktorá vznikla objednávateľovi jeho zavinením.
  5. Objednávateľ má právo na náhradu škody, ktorá mu preukázateľne vznikla nesplnením vlastnej daňovej povinnosti poskytovateľa, platcu DPH, v zmysle § 78 zákona č. 222/2004 Z. z. o dani z pridanej hodnoty v znení neskorších predpisov a následne uplatnením ručenia za daň voči objednávateľovi v zmysle § 69 b tohto zákona a z podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty. Objednávateľ má zároveň právo uplatniť u poskytovateľa i trovy konania, ktoré mu vzniknú v konaní podľa § 69b zákona č. 222/2004 Z. z., s príslušným daňovým úradom.
  6. Pri porušení povinnosti zachovávania mlčanlivosti podľa Článku 9 Zmluvy spôsobené konaním ktorejkoľvek zmluvnej strany, má druhá zmluvná strana nárok na uplatnenie nároku na zaplatenie zmluvnej pokuty vo výške 10 000 eur za každé preukázané porušenie. Uplatnením zmluvnej pokuty podľa tohto bodu nie je dotknutý nárok dotknutej zmluvnej strany na uplatnenie si prípadnej náhrady škody.

**Článok 15**

**Ukončenie zmluvy**

* 1. Zmluva sa uzatvára na dobu určitú do 48 mesiacov od nadobudnutia účinnosti Zmluvy alebo do vyčerpania finančného limitu v zmysle čl. 6 bodu 6.2 Zmluvy vo výške........................... eur bez DPH, ................ eur s DPH (slovom: .........), podľa toho ktorá skutočnosť nastane skôr. Jednotlivé plnenia podľa tejto zmluvy budú zmluvné strany realizované v závislosti od podmienok, potrieb a strategických rozhodnutí objednávateľa. Objednávateľ nie je povinný vyčerpať celý predmet tejto Zmluvy, t. j. nie je povinný si objednať všetky plnenia predmetu zmluvy. Je len na rozhodnutí objednávateľa koľko realizácií si na základe tejto Zmluvy od poskytovateľa objedná.
  2. Zmluva zaniká:
     1. uplynutím dohodnutej doby trvania Zmluvy;
     2. vyčerpaním finančného limitu podľa č. 6 bod 6.2 Zmluvy;
     3. písomnou dohodou Zmluvných strán;
     4. písomnou výpoveďou ktorejkoľvek zo Zmluvných strán aj bez uvedenia dôvodu s 6 mesačnou výpovednou lehotou, ktorá začína plynúť od prvého dňa nasledujúceho kalendárneho mesiaca po mesiaci, v ktorom bola doručená písomná výpoveď druhej Zmluvnej strane. Počas plynutia výpovednej lehoty sa Zmluvné strany zaväzujú plniť vzájomné povinnosti vyplývajúce z tejto Zmluvy;
     5. okamžitým odstúpením od Zmluvy ktoroukoľvek zo Zmluvných strán, ak druhá Zmluvná strana poruší svoje povinnosti podľa tejto Zmluvy podstatným spôsobom a neodstráni závadný stav ani po písomnom upozornení a márnom uplynutí dodatočnej lehoty na odstránenie závadného stavu.

Pod podstatným porušením tejto Zmluvy Zmluvné strany rozumejú v prípade poskytovateľa najmä:

* + - 1. opakovane minimálne 2x za obdobie 12 mesiacov porušenie zmluvných povinností poskytovateľa uvedených v tejto Zmluve a jej prílohách;
      2. opakovane minimálne 2x za obdobie 12 mesiacov neodstránenie vád v zmysle čl. 7 bod 7.5 Zmluvy;
      3. ak je poskytovateľ platobne neschopný, bol na neho podaný návrh na vyhlásenie konkurzu, bol na jeho majetok vyhlásený konkurz alebo bol návrh na jeho vyhlásenie zamietnutý pre nedostatok majetku alebo vstúpil do likvidácie alebo bolo začaté konanie o reštrukturalizácii, resp. bol na neho podaný návrh alebo začalo konania na inú formu ochrany pred veriteľmi.

Pod podstatným porušením tejto Zmluvy Zmluvné strany rozumejú v prípade objednávateľa:

* + - 1. omeškanie s úhradou ceny za poskytované predmety Zmluvy v trvaní dlhšom ako 45 dní po splatnosti.
    1. objednávateľ je oprávnený odstúpiť od zmluvy aj v prípade, ak sa poskytovateľ stane dlžníkom poistného na zdravotné poistenie, ktoré je povinný platiť objednávateľovi;
    2. objednávateľ je oprávnený od zmluvy odstúpiť, ak poskytovateľovi bol uložený jeden, alebo viacero trestov, uvedených v § 10 zák. č. 91/2016 Z.z. o trestnej zodpovednosti právnických osôb;
    3. objednávateľ je oprávnený od zmluvy odstúpiť dňom právoplatného rozhodnutia registrujúceho orgánu o výmaze poskytovateľa alebo niektorého subdodávateľa poskytovateľa z registra partnerov verejného sektora podľa § 12 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“);
    4. objednávateľ je oprávnený od zmluvy odstúpiť dňom právoplatného rozhodnutia registrujúceho orgánu o pokute uloženej poskytovateľovi podľa § 13 ods. 2 zákona o registri partnerov verejného sektora;
    5. objednávateľ je oprávnený od zmluvy odstúpiť ak je poskytovateľ - partner verejného sektora viac ako 30 dní v omeškaní so zápisom novej oprávnenej osoby (§ 10 ods. 2 tretia veta zákona o registri partnerov verejného sektora;
    6. objednávateľ je oprávnený od zmluvy odstúpiť ak subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora, nie sú zapísaní v registri partnerov verejného sektora;
    7. objednávateľ je oprávnený odstúpiť zo zmluvy v zmysle čl. 9 bod 9.12, čl. 10 bod 10.28, čl. 11 bod 11.17, čl. 12 bod 12.4, 12.5, čl. 13 bod 13.1 Zmluvy.
  1. V prípade, že nie je splnená povinnosť poskytovateľa podľa § 11 ods. 2 zákona o registri partnerov verejného sektora, alebo ak je poskytovateľ v omeškaní s plnením svojej povinnosti podľa § 10 ods. 2 tretej vety citovaného zákona, nie je objednávateľ v omeškaní, ak z tohto dôvodu neplní, čo mu ukladá táto Zmluva.
  2. Zánikom tejto Zmluvy nezanikajú Zmluvným stranám vzájomné práva a povinnosti týkajúce sa vzájomného plnenia do dňa skončenia Zmluvy, ako aj nároky z prípadných zmluvných pokút a ostatných sankcií a nárok na náhradu škody vzniknutej porušením tejto Zmluvy, licencií a iných povinností zmluvných strán zotrvávajúcich po okamihu zániku tejto Zmluvy.

**Článok 16**

**Záverečné ustanovenia**

* 1. Táto zmluva nadobúda platnosť dňom jej podpísania zástupcami obidvoch zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
  2. Vo veciach nešpecifikovaných v tejto Zmluve platia ustanovenia Obchodného zákonníka a súvisiace všeobecne záväzné právne predpisy platné v Slovenskej republike.
  3. Jednotlivé ustanovenia Zmluvy môžu byť menené, doplňované alebo zrušené iba po vzájomnej dohode zmluvných strán, formou písomných dodatkov, ktoré budú podpísané zmluvnými stranami a budú tvoriť neoddeliteľnú súčasť Zmluvy, ak v Zmluve nie je uvedené inak, a to s prihliadnutím na príslušné ustanovenia zákona o verejnom obstarávaní.
  4. Ak by niektoré z ustanovení tejto Zmluvy bolo neplatné, alebo by sa takým stalo neskôr, nebude tým dotknutá platnosť ostatných ustanovení tejto Zmluvy. Zmluvné strany sa zaväzujú vyvinúť maximálne úsilie na konvalidáciu neplatného ustanovenia Zmluvy, a ak taká konvalidácia nebude možná, Zmluvné strany sa zaväzujú nahradiť neplatné ustanovenie takým ustanovením, ktoré sa svojim obsahom a povahou čo najviac približuje účelu, ktorý chceli Zmluvné strany dosiahnuť neplatným ustanovením Zmluvy.
  5. Zmluvné strany sa zaväzujú, že všetky spory, vyplývajúce z tejto Zmluvy, budú riešiť predovšetkým formou dohody. Zmluvné strany sa dohodli, že vzťahy vzniknuté medzi nimi na základe Zmluvy sa budú riadiť právnym poriadkom Slovenskej republiky. Na riešenie sporov vyplývajúcich z tejto Zmluvy sú príslušné súdy Slovenskej republiky.
  6. Neoddeliteľnou súčasťou Zmluvy sú tieto prílohy:
     1. Príloha č.1 Zoznam osôb konajúcich vo veciach zmluvy;
     2. Príloha č.2 Zoznam poverených osôb a pracovné role a Prehlásenie o oboznámení sa z Bezpečnostnou politikou objednávateľa;
     3. Príloha č.3 Zoznam subdodávateľov.
  7. Zmluva je vyhotovená v štyroch rovnopisoch, z ktorých každý má platnosť originálu. Každá zmluvná strana obdrží dva rovnopisy tejto Zmluvy.
  8. Zmluvné strany vyhlasujú, že si túto Zmluvu pred jej podpísaním prečítali, jej obsahu porozumeli a na znak súhlasu s jej obsahom ju podpísali.

V Bratislave dňa .......................... V ............................... dňa ..........................

Za objednávateľa: Za poskytovateľa:

|  |  |  |
| --- | --- | --- |
| Ing. Richard Strapko  predseda predstavenstva  Všeobecná zdravotná poisťovňa, a.s. |  |  |
|  |  |
| Ing. Ľubomír Kováčik  člen predstavenstva  Všeobecná zdravotná poisťovňa, a.s. |

**Príloha č. 1**

**Zoznam osôb konajúcich vo veciach zmluvy**

Poskytovateľ:

|  |  |
| --- | --- |
| Rola | Kontakt |
| Kontaktná osoba – osoba konajúca pre predmet zmluvy v zmysle čl. 2 bod 2.1.1 | Meno:  e-mail:  Telefón:  web: |
| Oprávnená osoba - osoba konajúca pre predmet zmluvy v zmysle čl. 2 bod 2.1.2 | Meno:  e-mail:  Telefón:  web: |
| Osoba zodpovedná za kybernetickú bezpečnosť | Meno:  e-mail:  Telefón:  web: |
| Osoba zodpovedná za ochranu osobných údajov | Meno:  e-mail:  Telefón:  web: |

Objednávateľ:

|  |  |
| --- | --- |
| Rola | Kontakt |
| Kontaktná osoba – osoba konajúca pre predmet zmluvy v zmysle čl. 2 bod 2.1.1 | Meno: Ing. Daniela Pindiaková  e-mail: [daniela.pindiakova@vszp.sk](mailto:daniela.pindiakova@vszp.sk)  Telefón: +421 910 864 302 |
| Oprávnená osoba - osoba konajúca pre predmet zmluvy v zmysle čl. 2 bod 2.1.2 | Meno: Ing. Daniela Pindiaková  e-mail: [daniela.pindiakova@vszp.sk](mailto:daniela.pindiakova@vszp.sk)  Telefón: +421 910 864 302 |
| Osoba zodpovedná za kybernetickú bezpečnosť | Meno: Martin Fischer  e-mail: [martin.fischer@vszp.sk](mailto:martin.fischer@vszp.sk)  Telefón: +421 910 864 307 |
| Osoba zodpovedná za ochranu osobných údajov | Meno: Pavol Meňky  e-mail: [pavol.menky2@vszp.sk](mailto:pavol.menky2@vszp.sk)  Telefón: +421 910 864 345 |

O zmenách v osobách oprávnených osôb uvedených v Prílohe č. 1 je potrebné informovať druhú zmluvnú stranu písomnou formou podpísanou štatutárnym zástupcom príslušnej zmluvnej strany, bez potreby vyhotovenia dodatku k tejto Zmluve. Pre oznamovanie novej kontaktnej osoby sa použijú ustanovenia Zmluvy o doručovaní.

**Príloha č.2**

**Zoznam poverených osôb a pracovné role a Prehlásenie o oboznámení sa z Bezpečnostnou politikou objednávateľa**

Prehlásenie o oboznámení sa z Bezpečnostnou politikou Objednávateľa

Poskytovateľ:...............................................................

Prehlasujem, že sa v súlade s §8 bod 2. písm. b) Vyhlášky č. 362/2018 Z. z. Národného bezpečnostného úradu, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení oboznámil a súhlasí s bezpečnostnými politikami objednávateľa, ktoré sú popísané v nasledovných dokumentoch:

1. Smernica Prehlásenie o aplikovateľnosti č. 123/4/2019, účinná od 1.5.2019
2. Základná norma 8/7/2019 Príručka integrovaného manažérskeho systému Všeobecnej zdravotnej poisťovne, a. s., účinná od 25.9.2019
3. Smernica Bezpečnostné incidenty č.53/7/2019, účinná od 1.5.2019
4. Smernica Ochrana osobných údajov č. 74/10/2019, účinná od 1.5.2019
5. Smernica Objektová a fyzická bezpečnosť č. 57/12/2019, účinná od 1.5.2019

Zoznam pracovných rolí

|  |  |  |  |  |
| --- | --- | --- | --- | --- |
| Por. č. | Meno | Priezvisko | Dodávateľ / subdodávateľ\* | Prac. rola / funkcia |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

\* uviesť buď Poskytovateľa alebo názov PO/FO - podnikateľa (subdodávateľa)

V Bratislave dňa.......................................

............................................................ osoba zodpovedná za kybernetickú bezpečnosť za poskytovateľa

**Príloha č. 3**

**Zoznam subdodávateľov**

Obchodné meno: ...............................................

Adresa sídla: ......................................................

I. \*Zabezpečenie predmetu zákazky Servisná podpora a prispôsobenie softvérovej aplikácie subsystému Ekonomický informačný systém Komplexného informačného systému VšZP na báze SAP ERP“ vyhlásenej podľa zákona o verejnom obstarávaní, vo veci ktorej je uzatvorená Rámcová zmluva o poskytovaní služieb, budeme plniť prostredníctvom týchto subdodávateľov:

1. Obchodné meno subdodávateľa uvedené v Obchodnom, resp. Živnostenskom registri:

Adresa sídla, resp. miesto podnikania, uvedené v Obchodnom, resp. Živnostenskom registri:

IČO subdodávateľa:

Meno, priezvisko, adresa pobytu a dátum narodenia osoby, oprávnenej konať za subdodávateľa:

Percentuálny podiel subdodávky: % z celkovej ceny predmetu zákazky bez DPH

Stručný opis zákazky, ktorá bude predmetom subdodávky:

Čestne vyhlasujem, že subdodávateľ spĺňa podmienky pre plnenie predmetu zmluvy, týkajúce sa osobného postavenia v rozsahu, v akom bolo ich splnenie vyžadované od dodávateľa a neexistujú u neho dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní.

Čestne vyhlasujem, že subdodávateľ je/nie je\* partnerom verejného sektora a je/nie je\* zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

(text bodu 1 použiť opakovane podľa počtu subdodávateľov)

II. \*Zabezpečenie uvedeného predmetu zmluvy nebudeme plniť prostredníctvom subdodávateľov.

V ........................., dňa ...................

\* zakrúžkovať bod I. alebo bod II. a v prípade zakrúžkovania bodu I. uviesť správne informácie v čestnom vyhlásení v bode I.

(meno, priezvisko, podpis)